Joriy yilning 18 iyulidan 24 iyuligacha bo‘lgan davrda tog‘larda yuqori harorat foni kutilmoqda. Bu haqda “O‘zgidromet” xabar berdi. Qayd etilishicha, shuning hisobiga Qirg‘iziston hududidan Farg‘ona viloyati tog‘oldi va tog‘li hududlari bo‘yicha So‘x, Farg‘ona tumanlarida va So‘x, Shohimardon, Isfayramsoy daryolarida glyatsial (muz) sel-suv toshqin hodisalari yuzaga kelishi mumkin. Tog‘oldi va tog‘li hududlarda istiqomat qiluvchi fuqarolar, dam oluvchilar hamda tog‘li hududlarda harakatlanuvchi haydovchilardan ehtiyotkorlik choralarini ko‘rish so‘ralgan. Bundan oldin, iyun oyi oxirlarida ham Farg‘ona viloyati tog‘oldi hududlarida muzli sel xavfi e’lon qilingandi.